ลักษณะการประกอบธุรกิจ

(1) ประวัติความเป็นมา และการเปลี่ยนแปลงและพัฒนาที่สำคัญของบริษัท

  บริษัท เอสวีไอ จำกัด ได้ก่อตั้งเมื่อวันที่ 2 สิงหาคม 2528
  เพื่อดำเนินธุรกิจรับจ้างผลิตวงจรสำหรับนาฬิกาและสินค้าทางอิเล็กทรอนิกส์ทั่วไป
  ซึ่งภายหลังได้มีการแปรสภาพจากบริษัทจำกัด เป็นบริษัท เซมิคอนดัคเตอร์ เวนเจอร์
  อินเตอร์เนชั่นแนล จำกัด (มหาชน) ในวันที่ 25 พฤษภาคม 2537
  และต่อมาได้จดทะเบียนเปลี่ยนชื่อใหม่เป็น “บริษัท เอสวีไอ จำกัด (มหาชน) เมื่อวันที่ 5
  กุมภาพันธ์ 2546
  โดยดำเนินธุรกิจให้บริการแบบครบวงจรในการประกอบสินค้าประเภทวงจรไฟฟ้าสำเร็จรูปและผลิตภัณฑ์อิเล็กทรอนิกส์รวมทั้งอุปกรณ์ระบบควบคุมอุตสาหกรรมขนาดย่อยและขนาดกลาง

การเปลี่ยนแปลงผู้ถือหุ้นใหญ่และผู้บริหารที่สำคัญในระยะเวลา 5 ปีที่ผ่านมา มีดังนี้

-   ปี 2540 บริษัท Asia Pacific Electronic จำกัดได้ประมูลซื้อหุ้นของบริษัทฯ จาก
    ธนาคารกรุงเทพพาณิชยการ จำกัด (มหาชน) เป็นจำนวนร้อยละ 95.24
    ของหุ้นที่ชำระแล้วทั้งหมด และได้กลายเป็นผู้ถือหุ้นใหญ่ของบริษัทฯ โดยต่อมาบริษัท Asia
    Pacific Electronic จำกัด ได้โอนหุ้นของบริษัทฯ ให้กับ Asia Pacific Electronic
    (BVI) Limited ส่งผลให้บริษัทดังกล่าวกลายเป็นผู้ถือหุ้นใหญ่ของบริษัทฯ จนถึงปัจจุบัน
    โดยในปัจจุบัน Asia Pacific Electronic (BVI) Limited ถือหุ้นบริษัทฯ
    ประมาณร้อยละ 83.73 ของหุ้นที่ชำระแล้วทั้งหมด
    สัดส่วนที่ลดลงเกิดจากการเพิ่มทุนโดยการเสนอขายหุ้นสามัญของบริษัทฯ
    ให้แก่บุคคลในวงจำกัดในไตรมาส 4 ปี 2543 อนึ่ง บริษัท Asia Pacific Electronic
    จำกัด และ Asia Pacific Electronic (BVI) Limited เป็นบริษัทในกลุ่มของ H&Q
    Asia Pacific จากประเทศสหรัฐอเมริกา
    ซึ่งเป็นบริษัที่มีความเชี่ยวชาญในการลงทุนในกลุ่มอุตสาหกรรมอิเล็กทรอนิกส์ทั่วโลก

-   ปี 2545 บริษัทฯ ได้มีการเปลี่ยนแปลงผู้บริหารที่สำคัญ คือ ตำแหน่งกรรมการผู้จัดการ
    ตำแหน่งผู้อำนวยการฝ่ายประกันคุณภาพและตำแหน่งผู้จัดการอาวุโสฝ่ายทรัพยากรบุคคล
    นอกจากนี้บริษัทยังได้เพิ่มตำแหน่งผู้ช่วยกรรมการผู้จัดการฝ่ายขายและบริการลูกค้า
    อย่างไรก็ตามเนื่องจากกรรมการผู้จัดการคนก่อนได้แจ้งให้คณะกรรมการบริษัทฯ ทราบล่วงหน้า
    ทำให้คณะกรรมการบริษัทฯ
    สามารถสรรหากรรมการผู้จัดการคนใหม่มารับมอบงานได้โดยมีกรรมการผู้จัดการคนเดิมเป็นที่ปรึกษา
    ทั้งนี้คณะกรรมการบริษัทฯ เชื่อว่าความสามารถและประสบการณ์ประมาณ 20
    ปีในอุตสาหกรรมอิเล็กทรอนิกส์ของกรรมการผู้จัดการคนใหม่จะสามารถสานต่อนโยบายที่คณะกรรมการได้วางไว้เป็นอย่างดี
    สำหรับตำแหน่งผู้อำนวยการฝ่ายคุณภาพ ผู้จัดการอาวุโสฝ่ายทรัพยากรบุคคล
    และผู้ช่วยกรรมการผู้จัดการฝ่ายขายและบริการลูกค้า บริษัทฯ
    ได้สรรหาบุคลากรผู้ทรงคุณวุฒิเข้ารับตำแหน่งแทนและที่ผ่านมาได้บริหารงานแทนได้อย่างดียิ่ง

(2) ภาพรวมการประกอบธุรกิจของบริษัทฯ และบริษัทย่อย

  ในปัจจุบันบริษัทฯ ประกอบธุรกิจรับจ้างผลิตแผงวงจรอิเล็กทรอนิกส์และผลิตภัณฑ์อิเล็กทรอนิกส์
  (Electronic Manufacturing Services - EMS)
  ให้แก่ลูกค้าซึ่งเป็นเจ้าของผลิตภัณฑ์และลูกค้าที่เป็นผู้รับจ้างออกแบบผลิตภัณฑ์ (Design House)
  โดย บริษัทฯ มีความสามารถในการให้บริการลูกค้าในลักษณะครบวงจร กล่าวคือ
  ครอบคลุมตั้งแต่การร่วมออกแบบผลิตภัณฑ์ การจัดซื้อวัตถุดิบ การผลิตผลิตภัณฑ์
  จนถึงการส่งมอบผลิตภัณฑ์ให้แก่ลูกค้า ทั้งนี้บริษัทฯ
  มีศักยภาพในการรับจ้างผลิตผลิตภัณฑ์ในหลายอุตสาหกรรม อาทิเช่น
  ผลิตภัณฑ์ที่เป็นวงจรควบคุมระบบอุตสาหกรรม (Industrial Control),
  ผลิตภัณฑ์สื่อสารโทรคมนาคม (Telecommunication)
  ผลิตภัณฑ์อิเล็กทรอนิกส์อุปกรณ์ต่อพ่วงคอมพิวเตอร์อุปกรณ์สำนักงาน (Computer and Office
  Automation) และชิ้นส่วนอิเล็กทรอนิกส์ยานยนต์ (Automobile)

  บริษัทฯ มีเงินลงทุนในบริษัทย่อยแห่งหนึ่ง คือ บริษัท เซอร์กิตเทคโนโลยี อินเตอร์เนชั่นแนล
  จำกัด จำนวนประมาณ 15.48 ล้านบาทหรือคิดเป็นสัดส่วนประมาณร้อยละ 51.58
  โดยบริษัทฯได้ลงทุนในบริษัทย่อยในปี 2533 เพื่อผลิตแผงวงจรอิเล็กทรอนิกส์
  โดยบริษัทฯได้ส่งตัวแทนของบริษัทฯเข้าร่วมเป็นกรรมการในบริษัทย่อยดังกล่าว
  อย่างไรก็ดีเนื่องจากบริษัทย่อยดังกล่าวมิได้เคยดำเนินการในเชิงพาณิชย์ บริษัทฯ
  จึงอยู่ในระหว่างการพิจารณาชำระบัญชีบริษัทดังกล่าว

(3) โครงสร้างรายได้

  บริษัทฯ เป็นผู้รับจ้างผลิตแผงวงจรอิเล็กทรอนิกส์และผลิตภัณฑ์อิเล็กทรอนิกส์ (Electronic
  Manufacturing Services) ที่สามารถรับงานได้ตั้งแต่การประกอบแผงวงจรอิเล็กทรอนิกส์
  (Printed Circuit Board Assembly หรือ PCBA)
  ไปจนถึงผลิตสินค้าอิเล็กทรอนิกส์สำเร็จรูป (Turnkey Box-build)
  โดยมีลักษณะการประกอบธุรกิจแบบสายธุรกิจเดียว ทั้งนี้ผลิตภัณฑ์ที่บริษัทฯ
  ทำการผลิตสามารถจำแนกได้ดังนี้

1.  การประกอบชิ้นส่วนอิเล็กทรอนิกส์บนแผงวงจรไฟฟ้า (PCBA)

  การผลิตและให้บริการประเภท PCBA นี้ เป็นฐานธุรกิจเดิมของบริษัท
  ต่อมาเมื่อบริษัทได้มีการเพิ่มทักษะความรู้ความชำนาญมากขึ้น
  รวมทั้งการพัฒนาตลาดและความสัมพันธ์อันดีกับลูกค้า และเพื่อเป็นการสร้างรายได้และมูลค่าเพิ่ม
  บริษัทจึงได้ปรับเปลี่ยนกลยุทธ์โดยการมุ่งเน้นการผลิตสินค้าสำเร็จรูป (Turnkey Box Build)
  ในปัจจุบัน

1.  การผลิตสินค้าสำเร็จรูป (Turnkey Box Build)

  เป็นการผลิตสินค้าสำเร็จรูปรวมทั้งการให้บริการและคำแนะนำต่างๆแก่ลูกค้า
  โดยมีขั้นตอนและเทคโนโลยีการผลิตที่มีคุณภาพสูงรวมทั้งความคล่องตัวในการปรับเปลี่ยนสายการผลิตและการส่งมอบสินค้าที่รวดเร็วกว่าคู่แข่งขัน
  และมีต้นทุนการผลิตที่สามารถแข่งขันได้ในตลาด
  ซึ่งเป็นการสร้างความได้เปรียบในเชิงการแข่งขันของบริษัท
  สินค้าสำเร็จรูปในกลุ่มนี้จะยังมีขนาดไม่ใหญ่มาก ได้แก่
  อุปกรณ์ควบคุมระบบแสงสว่างและเสียงโดยการสัมผัสผ่านจอภาพ (Touch Screen Panel)
  เป็นต้น

2.  การผลิตสินค้าสำเร็จรูปประเภท Sub-System

  เป็นพัฒนาการการผลิตสินค้าสำเร็จรูปที่สูงขึ้นมาอีกระดับหนึ่ง กล่าวคือ
  นอกเหนือจากการผลิตสินค้าสำเร็จรูปแล้ว
  บริษัทยังได้เพิ่มขีดความสามารถการผลิตสินค้าที่มีลักษณะเป็นระบบย่อยระบบหนึ่งในระบบควบคุมอุตสาหกรรมขนาดใหญ่
  ทั้งนี้เพื่อเป็นการสร้างรายได้และมูลค่าเพิ่มให้สูงยิ่งขึ้นไปอีก
  สินค้าสำเร็จรูปในกลุ่มนี้จะยังมีขนาดใหญ่ขึ้น ได้แก่
  ระบบควบคุมความเย็นที่ใช้กับตู้เสบียงขนส่งสินค้า ระบบตรวจวัดและวิเคราะห์โลหิต เป็นต้น

  หากพิจารณารายได้ของบริษัทฯ ตามประเภทกลุ่มลูกค้าสามารถจำแนกได้ดังนี้

ปีพ.ศ. 2545 ปีพ.ศ. 2544

ยอดขายสุทธิ (หน่วย : ล้านบาท) 3,162 3,005

กลุ่มลูกค้าจำแนกตามประเภทอุตสาหกรรม ร้อยละ ร้อยละ

1.  สินค้าอุปโภค (Consumer) 7 12

2.  ระบบควบคุมอุตสาหกรรม (Industrial Control) 46 30

3.  ระบบสำนักงานอัตโนมัติ (Office Automation) 12 18

4.  อุปกรณ์สื่อสารโทรคมนาคม (Telecommunications) 15 14

5.  อุปกรณ์สื่อด้านเสียงและภาพ (Professional A/V) 16 14

6.  อุปกรณ์ระบบอิเล็กทรอนิกส์ยานยนต์ (Automotive) 4 12

รวม 100 100

(4) ลักษณะของผลิตภัณฑ์หรือบริการ

  เพื่อประโยชน์ในการวิเคราะห์กลุ่มลูกค้า บริษัทฯได้จัดแบ่งสินค้าออกเป็นหกประเภท
  โดยมีข้อมูลย้อนหลังในช่วง 5 ปีที่ผ่านมาของบริษัท แสดงให้เห็นว่า กลุ่มสินค้าอุปโภค
  (Consumer) มีอัตราการเติบโตที่ถดถอย เมื่อเปรียบเทียบกับกลุ่มอื่น
  โดยเฉพาะอย่างยิ่งกลุ่มสินค้าระบบควบคุมอุตสาหกรรม (Industrial Control)
  มีอัตราเติบโตอย่างเด่นชัด ซึ่งสอดคล้องกับกลยุทธ์บริษัทในการมุ่งเน้นผลิตภัณฑ์ที่มีมูลค่าเพิ่มสูงขึ้น

[]